Olavi Pihlamägi

Olavi Pihlamägi (sündinud 14. veebruaril 1949 Tartus) on eesti kultuuritegelane ja meediaesineja. 

Ta on lõpetanud 1967. aastal Tallinna Kaugõppe Keskkooli ja 1971. aastal Eduard Vilde nimelise Tallinna Pedagoogilise Instituudi kultuuritöötaja-näitejuhi erialal.

Tallinna Tehnikaülikooliga on Olavi Pihlamägi seotud 1973. aastast, mil alustas tööd Tallinna Polütehnilise Instituudi (TPI) ametiühinguklubi kunstilise juhina. Tema initsiatiivil loodi 1. jaanuaril 1975 TPI Üliõpilasklubi, hilisem Tallinna Tehnikaülikooli Kultuurikeskus, mille juhatuse esimees ja tegevdirektor on ta tänini.

Olavi Pihlamägi on aidanud kaasa paljude akadeemiliste traditsioonide juurutamisele ja kinnistamisele Tallinna Tehnikaülikoolis (TTÜ-s). 2000. aastal alustas ta esimese TTÜ avalike suhete osakonna juhina osakonna loomist ja arendamist, hiljem on ta töötanud ka rektoraadi kultuurinõunikuna. 

Olavi Pihlamägi on juhtinud TTÜ-s nii akadeemilisi kui ka kultuuriüritusi ja osalenud paljude rahvusvaheliste teadusürituste korraldamisel. Ta on paljude üleriigiliste kultuuriürituste ja üliõpilaste laulu- ja tantsupidude Gaudeamus üks korraldajatest. 

Põhitöö kõrvalt on Olavi Pihlamägi teinud ajakirjanduslikku kaastööd eeskätt Vikerraadiole ja Eesti Televisioonile. 

Ta on 1978. aasta ETV kontsertfilmi "Tudengiloss" stsenarist; film tutvustab Eesti taidluskollektiive ja jutustab Glehni lossi taastamise loo. 
2011. aastal valminud muusikaline dokumentaalfilm "Kosmos 68" (režissöör Peeter Brambat) jutustab inimestest, kes tõid 1960. aastatel ühiskonna ellu killukese vabadust ja kajastab muusikamaailma avanemist tollase nooruse ees ning ühiskondlike liikumiste algust, mis viisid lõpuks sotsialismileeri lagunemiseni. Filmi stsenaristid on Peeter Brambat ja Olavi Pihlamägi. 

Ülikooli juubelitega seotult on Pihlamägi sisustanud saatesarju nii Eesti Raadios kui ETV-s. Ta oli esimene telekommentaator, kes tegi 1993. aastal ülekande Eurovisiooni lauluvõistluse uute maade võistluselt Ljubljanas, kus esimest korda osales ka Eesti. Edaspidi on ta eksperdina Eurovisiooni lauluvõistluse teemat kommenteerinud meediakanalites ja 2002. aastal anti tema kaasautorlusega välja seni ainus eestikeelne eurovisiooniteemaline raamat "Eurovisioon läbi aastate". 

Praegu on Pihlamägi meedias peatähelepanu pööranud 1960. aastate biit- ja estraadimuusika tutvustamisele. Ta on tunnustatud ekspert mitmesugustes žüriides ja kultuurikogudes. Kultuurikorraldajana on ta korraldanud ja juhtinud sadu kontserte nii Eestis kui ka välismaal.

Tunnustus
1989 Eesti NSV teeneline kultuuritegelane
2009 Tallinna Tehnikaülikooli teenetemedal "Mente et Manu" 
2014 Tallinna linna teenetemärk 
2014 Tallinna Tehnikaülikooli auliige

Eesti kultuurikorraldajad
Eesti kultuuritegelased
Eesti NSV teenelised kultuuritegelased
Sündinud 1949